Na osnovi Odluke Upravnog vijeća Hrvatskog zavoda za zdravstveno osiguranje o financiranju pripravničkog staža doktora medicine, doktora dentalne medicine, magistara farmacije i magistara medicinske biokemije i laboratorijske medicine u 2025. godini, KLASA: 025-04/25-01/14, URBROJ: 338-01-01-25-01, od 23. siječnja 2025. godine, Hrvatski zavod zdravstveno osiguranje

**r a s p i s u j e**

**OTVORENI JAVNI NATJEČAJ**

**za financiranje pripravničkog staža doktora medicine, doktora dentalne medicine, magistara farmacije i magistara medicinske biokemije i laboratorijske medicine**

**u 2025. godini**

**I.**

Hrvatski zavod za zdravstveno osiguranje (u daljnjem tekstu: Zavod) poziva **doktore medicine, doktore dentalne medicine, magistre farmacije i magistre medicinske biokemije i laboratorijske medicine** (u daljnjem tekstu: kandidati) na podnošenje zahtjeva za financiranje pripravničkog staža u 2025. godini.

Otvoreni javni natječaj provodi se počevši od 24. ožujka do 30. studenoga 2025. godine.

**II.**

Financiranje pripravničkog staža obavit će se za kandidate koji će obavljati pripravnički staž u sljedećim ugovornim zdravstvenim ustanovama:

- bolničkim zdravstvenim ustanovama,

- poliklinikama i ljekarničkim zdravstvenim ustanovama, čiji su osnivači

 županije i Grad Zagreb,

- zavodima za hitnu medicinu,

- domovima zdravlja,

- zavodima za javno zdravstvo.

***Popis ugovornih zdravstvenih ustanova Zavoda u kojima će se provoditi pripravnički staž u 2025. godini* – *Prilog 1*.** (u daljnjem tekstu: *Popis ustanova*),sastavni je dio ovog Otvorenog javnog natječaja.

**III.**

Osim za ugovorne zdravstvene ustanove Zavoda navedene u Popisu ustanova kandidati mogu podnijeti zahtjev za financiranje pripravničkog staža i kod **drugih** **ugovornih subjekata** **Zavoda** i to:

- poliklinika i ljekarničkih zdravstvenih ustanova, čiji su osnivači druge pravne

 i fizičke osobe,

- privatnih zdravstvenih radnika.

Ugovorni subjekt Zavoda iz stavka 1. ove točke može primiti na obavljanje pripravničkog staža samo jednog kandidata - doktora medicine, doktora dentalne medicine, magistra farmacije i magistra medicinske biokemijei laboratorijske medicine, u skladu s odredbom članka 11. Pravilnika o mjerilima za primanje zdravstvenih radnika na pripravnički staž („Narodne novine“ broj: 124/13. i 100/18.).

Sukladno navedenoj odredbi ugovorni subjekt Zavoda iz stavka 1. ove točke može primiti pripravnika na obavljanje pripravničkog staža, pod uvjetom da na provođenju pripravničkog staža nema niti jednog pripravnika doktora medicine, doktora dentalne medicine, magistra farmacije i magistra medicinske biokemijei laboratorijske medicine, a u suprotnom da pripravnički staž pripravnika koji provodi pripravnički staž u ugovornom subjektu završava najkasnije zadnjeg dana roka za dostavu zahtjeva za financiranje pripravničkog staža iz točke XII. ovog Otvorenog javnog natječaja.

Ugovorni subjekti Zavoda iz stavka 1. ove točke nisu navedeni u Popisu ustanova već je kandidat koji se opredijelio za obavljanje pripravničkog staža kod jednog od tih ugovornih subjekata Zavoda dužan u svom zahtjevu naznačiti njegov naziv i adresu i priložiti *Izjavu o ispunjavanju uvjeta za provođenje pripravničkog staža pripravnika – doktora medicine/doktora dentalne medicine/magistra farmacije/magistara medicinske biokemije i laboratorijske medicine* ***–*** *Prilog 3.*

Zavod zadržava pravo provjere ispunjavanja uvjeta za provođenje pripravničkog staža iz dostavljenih Izjava ugovornih subjekata Zavoda, te u slučaju da utvrdi da pojedini ugovorni subjekt Zavoda ne ispunjava uvjete propisane odredbom članka 174. Zakona o zdravstvenoj zaštiti („Narodne novine“ broj: [100/18](http://narodne-novine.nn.hr/clanci/sluzbeni/2008_12_150_4097.html)., 125/19., 147/20., 119/22., 156/22., 33/23., 145/2023. i 36/2024.), odnosno drugim zakonskim i podzakonskim propisima, ima pravo odbiti zahtjev kandidata za provođenje pripravničkog staža u navedenom ugovornom subjektu Zavoda.

Ukoliko više kandidata priloži Izjavu o ispunjavanju uvjeta za provođenje pripravničkog staža pripravnika – doktora medicine/doktora dentalne medicine/ magistara farmacije/magistara medicinske biokemijei laboratorijske medicineod istog ugovornog subjekta Zavoda iz točke III. stavak 1. ovog Otvorenog javnog natječaja, izabrat će se samo jedan kandidat uz primjenu pravila prednosti prema kriterijima iz točke V. i VI. ovog Otvorenog javnog natječaja.

**IV.**

Kandidati mogu podnijeti zahtjev za financiranje pripravničkog staža samo kod jedne **ugovorne zdravstvene ustanove** iz Popisa ustanova odnosno kod **ugovornog subjekta Zavoda** iz točke III. stavka 1. ovog Otvorenog javnog natječaja s time da mogu u svome zahtjevu **alternativno** naznačiti i drugu ugovornu zdravstvenu ustanovu iz Popisa ustanova odnosno drugi ugovorni subjekt Zavoda iz točke III. stavka 1. ovog Otvorenog javnog natječaja kod kojeg žele obavljati pripravnički staž.

**V.**

**Prednost u izboru kandidata** za financiranje pripravničkog staža imaju kandidati koji su ranije diplomirali, a u slučaju da su dva ili više kandidata diplomirali tijekom istog mjeseca u istoj godini prednost će imati kandidat s kraćim trajanjem studiranja, pri čemu se trajanje studiranja računa u godinama, a prema početnoj akademskoj godini u kojoj je kandidat započeo studij. U slučaju istog trajanja studiranja kod dva ili više kandidata prednost će imati kandidat s višim težinskim prosjekom ocjena postignutim tijekom studiranja.

Iznimno od navedenih kriterija prednost u izboru kandidata za financiranje pripravničkog staža imaju kandidati koji ostvaruju prednost pri zapošljavanju na osnovi Zakona o hrvatskim braniteljima iz Domovinskog rata i članovima njihovih obitelji, Zakona o zaštiti vojnih i civilnih invalida rata ili Zakona o profesionalnoj rehabilitaciji i zapošljavanju osoba s invaliditetom.

**VI.**

U slučaju da se radi primjene kriterija iz točke V. ovog Otvorenog javnog natječaja kandidatu ne prihvati zahtjev za provođenje pripravničkog staža kod ugovorne zdravstvene ustanove iz Popisa ustanova odnosno kod ugovornog subjekta Zavoda iz točke III. stavka 1. ovog Otvorenog javnog natječaja kojeg je naveo sukladno točki IV. ovog Otvorenog javnog natječaja prihvatit će se **alternativni zahtjev** za provođenje pripravničkog staža pod uvjetom da je kod alternativne ugovorne zdravstvene ustanove iz Popisa ustanova odnosno kod ugovornog subjekta Zavoda iz točke III. stavka 1. ovog Otvorenog javnog natječaja ostalo nepopunjenih mjesta za financiranje pripravničkog staža te da primjenjujući kriterije iz točke V. ovog Otvorenog javnog natječaja ima prednost u izboru pred ostalim kandidatima koji su u svome zahtjevu naveli alternativnu ugovornu zdravstvenu ustanovu iz Popisa ustanova odnosno drugi ugovorni subjekt Zavoda iz točke III. stavka 1. ovog Otvorenog javnog natječaja.

**VII.**

Uz ***zahtjev za financiranje pripravničkog staža -*** iz točke IV. ovog Otvorenog javnog natječaja – *Prilog 2*. kandidat je obvezan priložiti:

1. domovnicu, odnosno drugu odgovarajuću ispravu o prebivalištu, odnosno boravištu u Republici Hrvatskoj (*u fotokopiji*),

2. diplomu odnosno potvrdu o stečenoj stručnoj spremi (*u fotokopiji*),

3. potvrdu o dužini trajanja studiranja (*u fotokopiji*) i

4. potvrdu o težinskom prosjeku ocjena (*u fotokopiji*).

***Napomena:*** Dokumentaciju navedenu pod toč. 3. i 4. može zamijeniti i jedinstveni dokument obrazovne ustanove u kojem su naznačeni podatci o dužini trajanja studiranja i težinskom prosjeku ocjena.

Kandidat koji se opredijelio za obavljanje pripravničkog staža kod ugovornog subjekta Zavoda iz točke III. stavka 1. ovog Otvorenog javnog natječaja dužan je priložiti i:

- Izjavu o ispunjavanju uvjeta za provođenje pripravničkog staža pripravnika – doktora medicine/doktora dentalne medicine/magistara farmacije/magistara medicinske biokemije i laboratorijske medicine (*u izvorniku*).

**VIII.**

U slučaju da je kandidat stekao obrazovnu kvalifikaciju u inozemstvu, obvezan je uz dokumentaciju iz točke VII. ovog Otvorenog javnog natječaja priložiti i rješenje ili potvrdu nadležnog državnog tijela (*u fotokopiji*) o priznavanju **inozemne obrazovne kvalifikacije.**

U slučaju da kandidat ostvaruje prednost pri zapošljavaju na osnovi Zakona o hrvatskim braniteljima iz Domovinskog rata i članovima njihovih obitelji, Zakona o zaštiti vojnih i civilnih invalida rata ili Zakona o profesionalnoj rehabilitaciji i zapošljavanju osoba s invaliditetom, obvezan je uz dokumentaciju iz točke VII. ovog Otvorenog javnog natječaja priložiti i rješenje ili potvrdu o priznatom statusu (*u fotokopiji*).

**IX.**

Zavod provodi obradu osobnih podataka koje mu kandidati dostave u zahtjevu za financiranje pripravničkog staža u svrhu provedbe ovog Otvorenog javnog natječaja, a temeljem obavljanja javne zadaće koju Zavod ima u provođenju politike razvoja i unapređivanja zdravstvene zaštite iz obveznoga zdravstvenog osiguranja u Republici Hrvatskoj.

Zavod će osobne podatke kandidata prikupljene podnošenjem zahtjeva za financiranje pripravničkog staža obrađivati isključivo u skladu s odredbama ovog Otvorenog javnog natječaja i iste će prenositi ugovornim zdravstvenim ustanovama i ugovornim privatnim zdravstvenim radnicima u svrhu financiranja pripravničkog staža, odnosno provedbe ovog Otvorenog javnog natječaja, te ih neće prenositi izvan Republike Hrvatske.

Prikupljeni podaci kandidata koji su pristupili ovom Otvorenom javnom natječaju čuvat će se u skladu s propisima o zaštiti osobnih podataka, u roku propisanom općim aktom Zavoda o čuvanju i arhiviranju službenih dokumenata Zavoda.

Podnošenjem zahtjeva za financiranje pripravničkog staža podrazumijeva se da su kandidati upoznati sa svrhom i pravnim temeljem obrade njihovih osobnih podataka, a više o svojim pravima u vezi obrade osobnih podataka mogu pročitati u „Izjavi o privatnosti“ objavljenoj na službenoj web stranici Zavoda.

**X.**

Zaprimljene zahtjeve za financiranje pripravničkog staža obrađivat će zajedničko povjerenstvo sastavljeno od predstavnika Ministarstva zdravstva, Zavoda te ugovornih zdravstvenih ustanova iz Popisa ustanova iz točke II. stavak 2. ovog Otvorenog javnog natječaja odnosno ugovornih subjekata Zavoda iz točke III. stavka 1. ovog Otvorenog javnog natječaja, te će nakon obrade utvrđivati liste prvenstva za pojedine dijelove Otvorenog javnog natječaja ovisno o datumima održavanja sjednica Upravnog vijeća Hrvatskog zavoda za zdravstveno osiguranje, na kojima će se donositi odluke o izboru pripravnika za koje će se provesti financiranje pripravničkog staža.

**XI.**

Zahtjev za financiranje pripravničkog staža na ovaj Otvoreni javni natječaj mogu ravnopravno podnijeti osobe oba spola.

Nepravovremeni zahtjevi neće se razmatrati.

U slučaju nepotpunog ili nerazumljivog zahtjeva Zavod će pozvati kandidata da ga ispravi u pravilu u roku od tri dana od dana zaprimanja poziva za ispravak.

Ako kandidat ne ispravi zahtjev na odgovarajući način, isti se neće razmatrati.

Zaprimljeni zahtjevi s dokumentacijom neće se vraćati kandidatima.

Popis izabranih kandidata Zavod će objaviti na službenoj mrežnoj stranici Zavoda nakon donošenja odluke o izboru kandidata iz točke X. ovog Otvorenog javnog natječaja.

**XII.**

Zahtjev za financiranje pripravničkog staža iz točke IV. ovog Otvorenog javnog natječaja podnosi se na adresu: Hrvatski zavod za zdravstveno osiguranje - Direkcija, Margaretska 3, 10 000 Zagreb ili putem e-pošte: pripravnici@hzzo.hr, s naznakom: **„Za Otvoreni javni natječaj u 2025. godini“.**

 *Hrvatski zavod za zdravstveno osiguranje*